VSA en Noord-Korea praat dalk verby mekaar oor kernwapensPres. Donald Trump van die VSA saam met die Kim Jong-oen, die Noord-Koreaanse leier, tydens die geskiedkundige beraad tussen dié twee leiers op die Sentosa-eiland in Singapoer in 2018. Foto: Kevin Lim/The Straits Times via AP. Kim Jong-oen, Noord-Korea se leier, was met die skrywe hiervan nog op ’n sestien uur lange treinreis deur China op pad na Viëtnam, waar hy Woensdag en Donderdag in Hanoi met president Donald Trump van Amerika samesprekings gaan voer oor ’n kernwapenvrye Koreaanse skiereiland. Dit is ’n tweede stel onderhandelings ná die twee verlede jaar in Singapoer ontmoet het. Trump het eintlik al ’n kernvryeverdrag in die openbare oog geproklameer, al wat nog kortkom, is die feite. Dat hy dit egter wil doen, is gewis, al is dit net om president Barack Obama te troef met sy eie Nobel-vredesprys. Om die Noord-Koreaanse tameletjie behoorlik te verstaan, is dit nodig om ’n bietjie in die geskiedenis terug te gaan. Ná die Tweede Wêreldoorlog het genl. Douglas MacArthur, Amerikaanse bevelvoerder van die Amerikaanse magte in die gebied, die bevel gekry om die twee Koreas te verenig. Amerika was in die Suide baas, maar in die Noorde die Chinese van Mao Zedong. MacArthur het in die Koreaanse oorlog aanvanklik daarin geslaag om die Noord-Koreaanse en Chinese magte tot bo teen die Koreaanse grens met China terug te dryf. Mao het egter letterlik miljoene Chinese in die stryd gewerp en sy eie seun het ook daar gesneuwel. Suid-Afrika sal ook die oorlog in die vroeë 1950’s onthou as een waar die lugmag se tweede eskader, oftewel die Cheetahs, aan die kant van die Amerikaners geveg het. Suid-Korea is tot op hede so dankbaar hiervoor, dat Suid-Afrikaners nie visums nodig het om dié land te besoek nie. Nietemin, later kon nie een van die twee groepe die oorhand kry nie. Hulle het mekaar tot ’n skietstilstand geveg waarna ’n spergebied die skiereiland in feitlik die middel verdeel het. Amerika het nooit die skietstilstand onderteken nie, hoewel hy dit min of meer eerbiedig het. Daar is geen twyfel dat Suid- en Noord-Korea alles sal wil gee sodat die twee dele weer herenig kan word nie. Aan beide kante van die spergebied is daar familielede wat mekaar laas in die veertigerjare van die vorige eeu gesien het. Die probleem is en was dat Amerika en Suid-Korea nie kans gesien het vir die kommunistiese beleid van die Noorde nie. Intussen het Noord-Korea sy eie kernbomme ontwikkel om, soos Suid-Afrika jare gelede, as afskrikmiddel vir sy vyande te dien. Hy was en is ook steeds besig om interkontinentale missiele te ontwikkel wat kernplofkoppe tot op Amerikaanse grondgebied kan dra. Trump, op sy eiesoortige manier, het egter ’n kans gesien om naam te maak. Vrede in die gebied sal sekerlik tot sy statuur as staatsman bydra. Hy was egter nie die eerste nie, en vele pogings in die verlede het skipbreuk gely. Dit het hom egter nie verhinder om, nadat hy met Kim Jong-oen in Singapoer vergader het, te verklaar dat hy suksesvol was nie. Die probleem is egter dat Trump en Noord-Korea oor twee verskillende dinge praat. Trump wil hê Noord-Korea moet sy kernwapens laat vaar, en laasgenoemde wil die hele gebied sonder kernwapens hê. Dit beteken Amerika moet sy bote en duikbote wat kernwapens dra, uit die gebied verwyder en sy missielbasisse op Suid-Koreaanse gebied aftakel. Trump sit egter met teenstand uit eie geledere: die Pentagon. Amerika het doodeenvoudig vyande nodig om sy reuse-wapennywerheid aan die gang te hou. Die Pentagon sal ook nie graag sy magte uit Korea (sowat 23 000) onttrek nie omdat China die eintlike vyand is. Maar waarom in Viëtnam vergader? Amerika wil glo aan Kim wys hoe ’n kommunistiese land soos Viëtnam ekonomies kan vooruit gaan indien hy sonder kernwapens kan klaarkom en ’n Westerse geldinspuiting kan kry. Die gevaar bestaan egter dat Trump onverrigtersake sal moet terugkeer huis toe. En waarom ry Kim Jong-oen met ’n gepantserde trein en vlieg hy nie bloot soos ander leiers nie? Die vraag is egter wie saam met hom op die reis van sestien uur ry. Is dit Chinese raadgewers? Kim was al een keer ná Singapoer in Beijing om te gaan kers opsteek. Dis in China se belang dat die hele Koreaanse skiereiland kernvry moet wees. China het ook sy eie probleem met Amerika. Die twee lande onderhandel om ŉ handelsoorlog wat deur laasgenoemde begin is, te skik. Wat sal die onleesbare Oosterlinge dalk beplan? Kry Trump dit reg om sy doelwit te behaal – dat Noord-Korea sy kern- en missielvermoëns aftakel – sal hy sekerlik ’n Nobelprys verdien. Ek twyfel egter of hy dit gaan regkry.